РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/494-21

25. новембар 2021. године

Б е о г р а д

ЗАПИСНИК

52. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 25. НОВЕМБРА 2021. ГОДИНЕ

Седница је почела у 12,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић и Оливера Пешић, као и заменици чланова Одбора: Адријана Пуповац, Ана Белоица, Зоран Томић, Снежана Петровић и Михаило Јокић.

Седници нису присуствовали чланови Одбора: Горан Ковачевић, Бобан Бирманчевић, Душан Бајатовић, Љиљана Кузмановић Вујаковић, Војислав Вујић, Золтан Пек и Милорад Мијатовић, као ни њихови заменици.

Седници присуствује кандидат за члана Савета гувернера Народне банке Србије Стојан Стаменковић.

На предлог председника, **Одбор је једногласно (10 гласова за) утврдио** следећи

**Д н е в н и р е д:**

1. Разговор са кандидатом за избор члана Савета гувернера Народне банке Србије;

2. Утврђивање Предлога одлуке о избору члана Савета гувернера Народне банке Србије;

3. Утврђивање Предлога одлуке о престанку функције два члана Републичке комисије за заштиту права у поступцима јавних набавки, због истека времена на које су изабрани.

**1. тачка дневног реда**: Разговор са кандидатом за избор члана Савета гувернера Народне банке Србије

Александра Томић, председник Одбора, известила је чланове Одбора да је на седници овог одбора покренут поступак за избор члана Савета гувернера Народне банке Србије с обзиром на то да досадашњем члану Савета гувернера Стојану Стаменковићу 27. децембра 2021. године истиче мандат од пет година на који је изабран. На позив посланичким групама у Народној скупштини да у одређеном року предложе кандидата за избор члана Савета гувернера, посланичка група „Александар Вучић – за нашу децу“ доставила је предлог да се за члана Савета гувернера и у наредном петогодишњем мандату изабере Стојан Стаменковић, са биографијом кандидата и изјавом о прихватању кандидатуре.

У складу са чланом 27. став 3. Закона, Одбор је констатовао да члану Савета гувернера Стојану Стаменковићу 27. децембра 2021. године истиче мандат од пет година на који је изабран на седници Народне скупштине која је одржана 27. децембра 2016. године.

Стојан Стаменковић, кандидат предложен за члана Савета гувернера у наредном мандату од пет година, изнео је занимљиве податке из своје богате радне биографије, пре свега то да његова сарадња са Народном банком и ММФ-ом датира још из седамдесетих година и да траје све до данас. Посебно је истакао изврсну сарадњу са гувернерком НБС Јоргованком Табаковић, за коју је рекао да поседује велику стручност и посвећеност раду, као и то да ће у наредном периоду његова пажња у првом плану бити усмерена на праћење кретања инфлације.

Верољуб Арсић и Михаило Јокић, члан и заменик члана Одбора, у разговору са кандидатом, разменили су мишљења о надолазећем проблему пораста цена који је условљен порастом цена гаса и струје у свету, те о улози Народне банке и мерама за сузбијање инфлације.

**2. тачка дневног реда**: Утврђивање Предлога одлуке о избору члана Савета гувернера Народне банке Србије

На основу члана 22. став 1. Закона о Народној банци Србије, члана 55. и члана 203. ст. 2. и 3. Пословника Народне скупштине, Одбор је једногласно (10 гласова за) утврдио Предлог одлуке о избору члана Савета гувернера Народне банке Србије, који је упутио Народној скупштини на разматрање и усвајање, а који гласи:

 „За члана Савета гувернера Народне банке Србије бира се Стојан Стаменковић, на период од пет година, који почиње да тече од 28. децембра 2021. године.“

За представника Одбора на седници Народне скупштине одређена је Александра Томић, председник Одбора.

**3. тачка дневног реда**: Утврђивање Предлога одлуке о престанку функције два члана Републичке комисије за заштиту права у поступцима јавних набавки, због истека времена на које су изабрани.

На основу члана 189. став 2. и члана 197. став 3. Закона о јавним набавкама, као и члана 203. стaв 1. Пословника Народне скупштине, Одбор је једногласно (10 гласова за) утврдио Предлог одлуке о престанку функције два члана Републичке комисије за заштиту права у поступцима јавних набавки, који је упутио Народној скупштини на разматрање и усвајање, а који гласи:

„Престаје функција члановима Републичке комисије за заштиту права у поступцима јавних набавки Јелени Стојановић и Светлани Ражић истеком времена на које су изабране 27. децембар 2016 - 27. децембар 2021. године.“

За представника предлагача на седници Народне скупштине одређена је др Александра Томић, председник Одбора.

Седница Одбора је завршена у 12,45 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић